De tre endnu ukendte gerningsmænd fik intet med sig efter nattens rambuktyveri mod Nordea i Aalestrup.

Det slår politiet nu fast, efter teknikere på stedet hele formiddagen har forsøgt at danne sig et overblik over, hvad der er sket. - Det er intet, der tyder på, at pengeautomaten er brudt op, til gengæld er vi ikke sikker på, om det er lykkedes at få den 1,5 ton tunge automat op på ladvognen, og den derefter er væltet af og over i naboejendommen, eller om det er gummigeden, der er væltet, lyder det fra Nordjyllands Politi. Rambuktyveriet skete klokken 3.30 natten til torsdag, og der er sket omfattende ødelæggelser på Nordeas bygninger samt naboejendommen, der huser en blomsterhandel.